In nomine sanctae et individuae Trinitatis noverint omnes filii sanctae Ecclesiae, praesentes et futuri, quod ego Narjodus Eduensis episcopus, a Roma rediens, juxta petitionem Petri, domini papae Paschalis camerarii, pro remedio animae meae et pro salute totius mei episcopatus dono Domino Deo et beato Petro, Cluniensique coenobio ad locum scilicet Marciniacum ecclesiam Sancti Juliani, in Briennensi territorio sitam, ut deinceps sine calumnia Marciniaco pertineat ac respondeat, quatenus Dominus omnipotens tam mihi quam omni diocesi mihi commissae pacem tribuat praesentem et futuram, meque participem faciat bonorum omnium quae ipse fieri permittet in jamdicto coenobio Cluniacensi et Marciniacensi. Hoc donum fideliter feci apud Cluniacum in manu domni Hugonis abbatis, tenens ejus baculum, et factum per praesentem cartam confirmavi anno Dominicae incarnationis millesimo centesimo quinto, indictione decima tertia, epacta tertia, videlicet decimo octavo calendas februarii, praesentibus ac testificantibus Wilencho Lingonensi archidiacono, Willelmo archipraesbytero de Patriciaco, Girardo cognomine Meschino sacerdote de Paredo, Paschali papa secundo Romanae ecclesiae praesidente, Philippo Francorum rege superstite. Factum hoc praesentibus et audientibus domno Bernardo Cluniensi priore, Seguino camerario, Jarentone cellarario, Luca armario cum multis aliis.